b"\n_START_ARTICLE_\nConvent de les M\xc3\xadnimes\n_START_SECTION_\nArquitectura\n_START_PARAGRAPH_\nEs tracta del monestir de les monges M\xc3\xadnimes, format per l'esgl\xc3\xa9sia del Sagrat Cor i les depend\xc3\xa8ncies monacals, actualment en rehabilitaci\xc3\xb3. Aquestes s\xc3\xb3n de planta rectangular, amb un pati central al mig i estan distribu\xc3\xafdes en planta baixa i pis. La fa\xc3\xa7ana principal presenta un portal d'arc de mig punt adovellat, amb guardapols sostingut per m\xc3\xa8nsules. A la porta hi ha gravat l'any 1894. La resta d'obertures s\xc3\xb3n rectangulars, amb els emmarcaments arrebossats. Les del pis presenten unes motllures de color rosat a la part superior de les finestres. A la part superior del parament hi ha unes motllures ondulants del mateix color. La construcci\xc3\xb3 est\xc3\xa0 bastida en pedra de diverses mides, disposada irregularment._NEWLINE_L'esgl\xc3\xa9sia, dedicada al Sagrat Cor de Jes\xc3\xbas, \xc3\xa9s d'una sola nau amb capelles laterals i absis poligonal. Tant la nau com l'absis estan coberts per voltes d'aresta sostingudes per fines columnetes adossades als murs, i amb capitells decorats. Els arcs torals s\xc3\xb3n apuntats. Les capelles laterals presenten voltes apuntades, de la mateixa manera que els arcs formers que s'obren a la nau, tamb\xc3\xa9 apuntats. El cor, als peus del temple, est\xc3\xa0 sostingut per una volta d'aresta for\xc3\xa7a rebaixada, dividida en dues tramades. Una de les claus de volta est\xc3\xa0 gravada amb la data 1925. Les finestres que il\xc2\xb7luminen el temple s\xc3\xb3n d'arc apuntat. La fa\xc3\xa7ana del temple presenta un portal d'arc apuntat motllurat, sostingut per dues columnes amb basament i capitells decorats. Damunt del portal hi ha una forn\xc3\xadcula apuntada i, per sobre seu, una gran rosassa amb dibuix radial. El parament est\xc3\xa0 coronat per un joc de motllures situat damunt d'un conjunt d'arquets._NEWLINE_La construcci\xc3\xb3 est\xc3\xa0 bastida en pedra de diverses mides, disposada regularment.\n_START_SECTION_\nHist\xc3\xb2ria\n_START_PARAGRAPH_\nEl convent va ser fundat per Filomena Ferrer i Galzeran, filla de l'escultor Feliu Ferrer i Josefa Galzeran. Quan tenia 19 anys va ingressar al monestir de Monges M\xc3\xadnimes de Valls; un cop all\xc3\xa0, fruit d'una revelaci\xc3\xb3, va comen\xc3\xa7ar les gestions per fundar un monestir a M\xc3\xb3ra per\xc3\xb2 va morir sense aconseguir-ho. La fundaci\xc3\xb3 a M\xc3\xb3ra d'Ebre, es va portar a terme 26 anys despr\xc3\xa9s de la seva mort. La primera pedra es col\xc2\xb7loc\xc3\xa0 el 18 de novembre de 1883 i el 5 d'octubre de 1894 entraven les 7 monges m\xc3\xadnimes. Com a testimoni d'aquesta inauguraci\xc3\xb3 es pot apreciar a una de les portes la data 1894 reblonada sobre la fusta._NEWLINE_El 5 de juny de 1925 es va inaugurar el temple annex, el primer Temple Expiatori d'Espanya."